32001D0765
L 288/40
JURNALUL OFÍCIAL AL UNIUNII EUROPENE
DECIZIA COMISIEI
din 18 octombrie 2001
de autorizare a statelor membre de a permite comercializarea temporară a unor materiale forestiere de reproducere care nu satisfac cerințele Directivelor 66/404/CEE și 71/161/CEE ale Consiliului
[notificată cu numărul C(2001) 2859]
(2001/765/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 66/404/CEE a Consiliului din 14 iunie 1966 privind comercializarea materialelor forestiere de reproducere (1), astfel cum a fost modificată ultima dată prin Actul de aderare a Austriei, a Finlandei și a Suediei, în special articolul 15,
având în vedere Directiva 71/161/CEE a Consiliului din 30 martie 1971 privind standardele de calitate externă pentru materialul forestier de reproducere comercializat în interiorul Comunității (2), astfel cum a fost modificată ultima dată prin Actul de aderare a Austriei, a Finlandei și a Suediei, în special articolul 15,
având în vedere cererile înaintate de 12 state membre,
întrucât:
(1)
Producția de material de reproducere din speciile menționate în anexe este, în prezent, insuficientă în unele state membre și, în acest fel, necesarul de material de reproducere care să respecte prevederile Directivei 66/404/CEE sau 71/161/CEE nu poate fi acoperit.
(2)
Țările terțe nu sunt în măsură să furnizeze în cantități suficiente material de reproducere din speciile respective care să ofere aceleași garanții ca și materialul de reproducere comunitar și care să respecte prevederile Directivei 66/404/CEE sau 71/161/CEE.
(3)
Prin urmare, statele membre interesate, anume Belgia, Danemarca, Germania, Spania, Franța, Irlanda, Italia, Luxemburg, Țările de Jos, Austria, Portugalia și Regatul Unit au solicitat Comisiei, în temeiul directivelor menționate anterior, să fie autorizate să accepte pentru comercializare materiale de reproducere și/sau semințe care să satisfacă cerințe mai puțin stricte decât cele stabilite în directivele susmenționate.
(4)
Pentru a acoperi acest deficit, statele membre solicitante ar trebui, prin urmare, să fie autorizate să permită, pentru o perioadă limitată, comercializarea unui material de reproducere din speciile respective și care să satisfacă cerințe mai puțin stricte.
(5)
Din considerente genetice, materialul de reproducere trebuie recoltat în locurile sale de origine, în aria naturală de răspândire a speciilor respective, și trebuie oferite cele mai stricte garanții privind identitatea materialului. Mai mult, materialul de reproducere poate fi comercializat doar dacă este însoțit de un document în sunt menționate anumite detalii privind materialul de reproducere în cauză.
(6)
Orice stat membru ar trebui să fie autorizat să permită efectuarea pe teritoriul său a următoarelor trei operațiuni de comercializare: comercializarea de semințe și răsaduri care satisfac cerințe mai puțin stricte privind proveniența; comercializarea de semințe și răsaduri care satisfac cerințe mai puțin stricte privind categoria decât cele stabilite în Directiva 66/404/CEE pentru Populus nigra; precum și comercializarea de semințe care satisfac cerințe mai puțin stricte privind puritatea decât cele stabilite în Directiva 71/161/CEE, în cazul în care comercializarea unui astfel de material a fost autorizată în celelalte state membre în temeiul prezentei decizii.
(7)
Măsurile prevăzute în prezenta decizie sunt conforme cu avizul Comitetului permanent pentru semințe și material săditor pentru agricultură, horticultură și silvicultură,
ADOPTĂ PREZENTA DECIZIE:
Articolul 1
(1) Statele membre sunt autorizate să permită comercializarea pe teritoriul lor a unor semințe care satisfac cerințe mai puțin stricte privind proveniența decât cele stabilite în Directiva 66/404/CEE.
Această autorizație respectă specificațiile enumerate în anexa I la prezenta decizie, precum și condiția de a se furniza dovada privind locul de proveniență a semințelor și altitudinea de la care au fost recoltate acestea.
(2) Statele membre sunt autorizate să permită comercializarea pe teritoriul lor a plantelor produse în Comunitate din semințele menționate anterior.
Articolul 2
(1) Dovada prevăzută la articolul 1 alineatul (1) este considerată valabilă dacă materialul de reproducere face parte din categoria „materiale de reproducere identificate după origine”, stabilită în cadrul sistemului Organizației pentru Cooperare și Dezvoltare Economică (OCDE) de control al materialului forestier de reproducere destinat comerțului internațional sau din orice altă categorie stabilită în sistemul menționat.
(2) Dacă sistemul OCDE menționat la alineatul (1) nu este folosit în locul de proveniență a materialului de reproducere, se pot admite și alte dovezi oficiale.
(3) Dacă nu se pot prezenta dovezi oficiale, statele membre pot accepta alte dovezi neoficiale.
Articolul 3
Statele membre sunt autorizate să permită comercializarea pe teritoriul lor a materialului de reproducere vegetativ obținut de la exemplare de Populus nigra, care nu satisface cerințele privind categoria, stabilite în articolul 4 alineatul (1) din Directiva 66/404/CEE, conform anexei II la prezenta decizie.
Articolul 4
Statele membre sunt autorizate, în conformitate cu anexa III la prezenta decizie, să permită comercializarea pe teritoriul lor a semințelor care nu satisfac nici cerințele privind proveniența prevăzute la Directiva 66/404/CEE și nici cerințele privind puritatea specifică stabilite în anexa I la Directiva 71/161/CEE, cu condiția:
(a)
să se furnizeze dovada prevăzută la articolul 2 privind locul de proveniență a semințelor și altitudinea de la care au fost recoltate;
(b)
să se menționeze, în documentul solicitat în conformitate cu articolul 9 din Directiva 66/404/CEE, următoarele:
„Semințe care nu sunt în conformitate cu standardele privind puritatea specifică.”
Articolul 5
(1) Statele membre altele decât statele membre solicitante sunt de asemenea autorizate să permită, conform anexelor I, II și III și în scopurile urmărite de statele membre solicitante, comercializarea pe teritoriul lor a semințelor și a răsadurilor sau, în cazul Populus nigra, a materialului de reproducere vegetativ.
(2) În vederea aplicarii alineatului (1), statele membre solicitante își acordă reciproc ajutor pentru probleme administrative. Înainte de acordarea vreunei autorizații în acest sens, statele membre solicitante sunt informate de celelalte state membre în privința intenției acestora din urmă de a permite comercializarea tipului de material de reproducere în cauză. Statele membre solicitante se pot opune doar dacă s-a alocat deja întreaga cantitate stabilită în prezenta decizie.
Articolul 6
Autorizația prevăzută la articolul 1 alineatul (1), articolul 3, articolul 4 și articolul 5 alineatul (1) expiră la 31 decembrie 2002.
Articolul 7
Statele membre notifică imediat Comisia și celelalte state membre cu privire la cantitățile de semințe etichetate și aprobate pentru comercializare pe teritoriul Comunității în temeiul prezentei decizii.
Articolul 8
Prezenta decizie se adresează statelor membre.
Adoptată la Bruxelles, 18 octombrie 2001.